CELEX: 32014D0906
Language: mt
Date: 2014-12-15 00:00:00
Title: Deċiżjoni tal-Kunsill 2014/906/PESK tal- 15 ta' Diċembru 2014 li temenda d-Deċiżjoni 2013/726/PESK b'appoġġ għal UNSCR 2118 (2013) u l-Kunsill Eżekuttiv tal-OPCW EC-M-33/Dec 1, fil-qafas tal- implimentazzjoni tal-Istrateġija tal-UE kontra l-Proliferazzjoni tal-Armi ta' Qerda Massiva

16.12.2014   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 359/151
            
         DEĊIŻJONI TAL-KUNSILL 2014/906/PESK
   tal-15 ta' Diċembru 2014
   li temenda d-Deċiżjoni 2013/726/PESK b'appoġġ għal UNSCR 2118 (2013) u l-Kunsill Eżekuttiv tal-OPCW EC-M-33/Dec 1, fil-qafas tal- implimentazzjoni tal-Istrateġija tal-UE kontra l-Proliferazzjoni tal-Armi ta' Qerda Massiva
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b'mod partikolari l-Artikoli 28(1) u 31(1) tiegħu,
   Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
   Billi:
   
               (1)
            
            
               Fit-9 ta' Diċembru 2013, il-Kunsill adotta d-Deċiżjoni 2013/726/PESK (1).
            
         
               (2)
            
            
               Id-Deċiżjoni 2013/726/PESK tipprovdi għal perijodu ta' implimentazzjoni ta' 12-il xahar tal-proġett imsemmi fl-Artikolu 1(2) tagħha wara d-data tal-konklużjoni tal-ftehim ta' finanzjament imsemmi fl-Artikolu 3(3) tagħha.
            
         
               (3)
            
            
               Fis-6 ta' Novembru 2014, is-Segretarjat Tekniku tal-Organizzazzjoni għall-Projbizzjoni ta' Armamenti Kimiċi (OPCW, Organisation for the Prohibition of Chemical Weapons) talab l-awtorizzazzjoni tal-Unjoni biex jestendi l-perijodu ta' implimentazzjoni tad-Deċiżjoni 2013/726/PESK sat-30 ta' Settembru 2015 sabiex tkun tista' titkompla l-implimentazzjoni tal-proġett lil hinn mill-iskadenza msemmija fl-Artikolu 5(2) tagħha.
            
         
               (4)
            
            
               L-emenda mitluba tad-Deċiżjoni 2013/726/PESK tikkonċerna l-Artikolu 5(2) tagħha u l-ewwel paragrafu tat-Taqsima “Attivitajiet” fl-Anness fejn id-durata tal-implimentazzjoni tal-proġett għandha tiġi modifikata.
            
         
               (5)
            
            
               Il-kontinwazzjoni tal-proġett imsemmi fl-Artikolu 1(2) tad-Deċiżjoni 2013/726/PESK, kif ikkwotat b'mod speċifiku fit-talba li saret mill-OPCW fis-6 ta' Novembru 2014, setgħet issir mingħajr l-ebda implikazzjoni fuq ir-riżorsi.
            
         
               (6)
            
            
               Id-Deċiżjoni 2013/726/PESK għandha, għalhekk, tiġi emendata sabiex ikun jista' jiġi implimentat b'mod sħiħ il-proġett imsemmi fiha, billi tiġi estiża d-durata tal-implimentazzjoni kif meħtieġ,
            
         ADOTTA DIN ID-DEĊIŻJONI:
   Artikolu 1
   Id-Deċiżjoni 2013/726/PESK hija b'dan emendata kif ġej:
   
               (1)
            
            
               l-Artikolu 5(2) jiġi sostitwit b'dan li ġej:
               “2.   Hija għandha tiskadi fit-30 ta' Settembru 2015.”.
         
               (2)
            
            
               Fit-Taqsima “Attivitajiet” fl-Anness, l-ewwel paragrafu huwa sostitwit b'dan li ġej:
               “L-appoġġ lill-OPCW ser jiġi pprovdut permezz tal-provvista ta' massimu ta' 5 prodotti ta' immaġni bis-satellita taċ-Centru Satellitari tal-UE (ĊENSAT UE) kull ġimgħa għal perijodu totali li jibda mill-iffirmar tal-kuntratt sat-30 ta' Settembru 2015.”.
         Artikolu 2
   Din id-Deċiżjoni għandha tidħol fis-seħħ fid-data tal-adozzjoni tagħha.
   
      Magħmul fi Brussell, il-15 ta' Diċembru 2014.
      
         
            Għall-Kunsill
         
         
            Il-President
         
         F. MOGHERINI
      
   
   
      (1)  Id-Deċiżjoni tal-Kunsill 2013/726/PESK tad-9 ta' Diċembru 2013 b'appoġġ għal UNSCR 2118 (2013) u l-Kunsill Eżekuttiv tal-OPCW EC-M-33/Dec 1, fil-qafas tal-implimentazzjoni tal-Istrateġija tal-UE kontra l-Proliferazzjoni tal-Armi ta' Qerda Massiva (ĠU L 329, 10.12.2013, p. 41).